સંજયકુમારની રજૂઆતની અસર પ્રશાસન પર થઈ રહી છે. કેવી થઈ એ જાણવા જેવું છે. ગયા સપ્તાહે જિલ્લા મેજિસ્ટ્રેટ આર. પી. સિંહ તેમજ પોલિસવડા પીયૂષ શ્રીવાસ્તવે નિઝામાબાદની મુલાકાત લીધી. સામાન્યપણે કોઈ મહાનુભાવના આગમન અગાઉ તેમના પ્રવાસનો માર્ગ અધિકારીઓ તપાસતા હોય છે. આ કિસ્સામાં અધિકારીઓએ સંજયકુમાર જે માર્ગે જાન લઈ જવા માંગે છે એ માર્ગની મુલાકાત લીધી. જિલ્લા મેજિસ્ટ્રેટસાહેબે પરવાનગીને નકારી કાઢતાં જણાવ્યું કે આ માર્ગ પર કચરો ઘણો પડેલો છે અને તેની પહોળાઈ પૂરતી નથી. અલબત્ત, તેમણે ઠાકુરોને એ રસ્તાની સ્વચ્છતા જાળવવાની સલાહ આપી ખરી. તેમણે એ પણ તપાસ કરી કે આ માર્ગે અગાઉ જાતવ જાતિના લોકો જાન લઈને આવ્યા છે કે કેમ. એવો કોઈ બનાવ તેમના ધ્યાનમાં આવ્યો નહીં, તેથી તેમણે સલાહ આપતાં જણાવ્યું કે સંજયકુમારની જાન પણ ‘પરંપરાગત’ માર્ગે લાવવામાં આવે.